Boksburg: Dodetal nou 37(Foto: IHSAAN HAFFEJEE/ANADOLU AGENCY/Anadolu Agency via AFP) Die dodetal het tot 37 gestyg ná Oukersdag se gastenkwa-ontploffing in Boksburg. Altesaam 12 gesondheidspersoneellede van die Tambo-gedenkhospitaal is onder die oorledenes. Volgens Panyaza Lesufi, Gautengse premier, is 23 personeellede van die hospitaal tydens die voorval beseer, maar die meerderheid is reeds uit die hospitaal ontslaan. Agt lede van die Ekurhuleni-nooddienste is ook tydens die voorval beseer met twee wat steeds in die hospitaal vir hul beserings behandel word. Verskeie ander mense wat tydens die voorval beseer is, word ook steeds in hospitale behandel. Lesufi het gesê die provinsiale en nasionale regering het beamptes ontplooi om begrafnisdienste van die oorledenes by te woon en die nodige ondersteuning te bied aan die families wat geraak word. “Daar is deurlopende berading aan personeel en hul gesinne, asook aan die bedroefde gesinne. Waar nodig het die regering, in samewerking met organisasies soos Gift of the Givers en Avbob, gehelp met begrafnisreëlings.” ŉ Gedenkdiens is Vrydag by Boksburg se stadsaal vir die slagoffers van die noodlottige ontploffing gehou. “Woorde kan nie die omvang van hierdie ramp beskryf nie,” het Tania Campbell, burgemeester van Ekhurhuleni, tydens die gedenkdiens gesê. Die gedenkdiens is voorafgegaan deur ŉ nagwaak wat verlede Woensdag gehou is waartydens ŉ oomblik van stilte gehandhaaf is vir almal wat deur die onlangse tragedie geraak is. Lede van gemeenskappe in Boksburg en omliggende gebiede het in die Plantation-buurt bymekaargekom. Daar is gebid en blomme en kerse vir die slagoffers neergelê. Lede van die gemeenskap het mekaar onderskraag terwyl “Amazing Grace” gesing is. Daar word intussen gewag op die uitslag van verskeie ondersoeke na die ramspoedige voorval.